CELEX: 32019D0569
Language: el
Date: 2019-04-03 00:00:00
Title: Απόφαση (ΕΕ) 2019/569 της Επιτροπής, της 3ης Απριλίου 2019, σχετικά με την προτεινόμενη πρωτοβουλία πολιτών με τίτλο «Σεβασμός του κράτους δικαίου εντός της Ευρωπαϊκής Ένωσης» [κοινοποιηθείσα υπό τον αριθμό C(2019) 2314]

10.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 99/39
               
            
         ΑΠΟΦΑΣΗ (ΕΕ) 2019/569 ΤΗΣ ΕΠΙΤΡΟΠΗΣ
         της 3ης Απριλίου 2019
         σχετικά με την προτεινόμενη πρωτοβουλία πολιτών με τίτλο «Σεβασμός του κράτους δικαίου εντός της Ευρωπαϊκής Ένωσης»
         
            
               [κοινοποιηθείσα υπό τον αριθμό C(2019) 2314]
            
         
         (Το κείμενο στη γαλλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Σεβασμός του κράτους δικαίου εντός της Ευρωπαϊκής Ένωσης» (Respect for the rule of law within the European Union) αναφέρεται στα εξής: «Δημιουργία ενός αντικειμενικού και αμερόληπτου μηχανισμού αξιολόγησης για την εξακρίβωση της εφαρμογής των αξιών της Ευρωπαϊκής Ένωσης από όλα τα κράτη μέλη».
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αφορούν τα εξής: «α) Θέσπιση στην Ευρωπαϊκή Ένωση γενικής νομοθεσίας που θα επιτρέπει να εξακριβώνεται με αντικειμενικό τρόπο η έμπρακτη εφαρμογή των εθνικών διατάξεων που αφορούν το κράτος δικαίου, προκειμένου να ενισχυθεί η αμοιβαία εμπιστοσύνη μεταξύ των κρατών μελών και να διευκολυνθεί η εφαρμογή των διατάξεων του άρθρου 7 της ΣΕΕ όσον αφορά πιθανές παραβιάσεις των αξιών της Ένωσης· β) Διευκόλυνση της εφαρμογής της ευρωπαϊκής νομοθεσίας για τη δικαστική συνεργασία σε ποινικές υποθέσεις (π.χ. το ευρωπαϊκό ένταλμα σύλληψης).»
                  
               
                     (3)
                  
                  
                     Το παράρτημα της προτεινόμενης πρωτοβουλίας πολιτών αφορά την ενίσχυση του ρόλου του Οργανισμού Θεμελιωδών Δικαιωμάτων της Ευρωπαϊκής Ένωσης, του οποίου θα μπορούσε να ζητείται η γνώμη προκειμένου να διασφαλιστεί η μέγιστη αντικειμενικότητα των αποφάσεων των θεσμικών οργάνων της Ένωσης, συμπεριλαμβανομένων των τομέων της αστυνομικής συνεργασίας και της συνεργασίας στον τομέα της ασφάλειας.
                  
               
                     (4)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (5)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (6)
                  
                  
                     Νομικές πράξεις της Ένωσης για την εφαρμογή των Συνθηκών μπορούν να εκδίδονται όσον αφορά:
                     
                                 —
                              
                              
                                 μέτρα που καθορίζουν τις λεπτομερείς διατάξεις βάσει των οποίων τα κράτη μέλη, σε συνεργασία με την Επιτροπή, προβαίνουν σε αντικειμενική και αμερόληπτη αξιολόγηση της εφαρμογής των πολιτικών της Ένωσης στον χώρο ελευθερίας, ασφάλειας και δικαιοσύνης από τις αρχές των κρατών μελών, με στόχο, ιδίως, τη διευκόλυνση της πλήρους εφαρμογής της αρχής της αμοιβαίας αναγνώρισης, βάσει του άρθρου 70 της Συνθήκης για τη λειτουργία της Ευρωπαϊκής Ένωσης (ΣΛΕΕ)·
                              
                           
                                 —
                              
                              
                                 τροποποιήσεις του κανονισμού (ΕΚ) αριθ. 168/2007 του Συμβουλίου (2), βάσει του άρθρου 352 της ΣΛΕΕ.
                              
                           
               
                     (7)
                  
                  
                     Αντίθετα, δεν μπορούν να εκδίδονται νομικές πράξεις της Ένωσης για την εφαρμογή των Συνθηκών με σκοπό την τροποποίηση της διαδικασίας που προβλέπεται στο άρθρο 7 της ΣΕΕ.
                  
               
                     (8)
                  
                  
                     Η προτεινόμενη πρωτοβουλία πολιτών, στον βαθμό που αποσκοπεί στην υποβολή προτάσεων της Επιτροπής για την έκδοση νομικών πράξεων που, αφενός, καθορίζουν τις λεπτομερείς διατάξεις για τη διενέργεια αντικειμενικής και αμερόληπτης αξιολόγησης της εφαρμογής των πολιτικών της Ένωσης στον χώρο ελευθερίας, ασφάλειας και δικαιοσύνης από τις εθνικές αρχές και, αφετέρου, τροποποιούν τον κανονισμό του Συμβουλίου για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης, δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών, σύμφωνα με το άρθρο 4 παράγραφος 2 στοιχείο β) του κανονισμού.
                  
               
                     (9)
                  
                  
                     Επιπλέον, έχει συγκροτηθεί επιτροπή πολιτών και έχουν οριστεί πρόσωπα επικοινωνίας σύμφωνα με το άρθρο 3 παράγραφος 2 του κανονισμού, η δε προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της ΣΕΕ.
                  
               
                     (10)
                  
                  
                     Η προτεινόμενη πρωτοβουλία πολιτών με τίτλο «Σεβασμός του κράτους δικαίου εντός της Ευρωπαϊκής Ένωσης» θα πρέπει επομένως να καταχωριστεί.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Με την παρούσα καταχωρίζεται η προτεινόμενη πρωτοβουλία πολιτών με τίτλο «Σεβασμός του κράτους δικαίου εντός της Ευρωπαϊκής Ένωσης».
            
            
               2.   Δηλώσεις υποστήριξης της εν λόγω προτεινόμενης πρωτοβουλίας πολιτών μπορούν να συγκεντρώνονται, με βάση την αντίληψη ότι η πρωτοβουλία αποσκοπεί στην υποβολή προτάσεων της Επιτροπής για την έκδοση νομικών πράξεων
               
                           —
                        
                        
                           που, αφενός, καθορίζουν τις λεπτομερείς διατάξεις για τη διενέργεια αντικειμενικής και αμερόληπτης αξιολόγησης της εφαρμογής των πολιτικών της Ένωσης στον χώρο ελευθερίας, ασφάλειας και δικαιοσύνης από τις εθνικές αρχές
                        
                     
                           —
                        
                        
                           και, αφετέρου, τροποποιούν τον κανονισμό του Συμβουλίου για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης.
                        
                     
         
         
            Άρθρο 2
            Η παρούσα απόφαση αρχίζει να ισχύει στις 8 Απριλίου 2019.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Σεβασμός του κράτους δικαίου εντός της Ευρωπαϊκής Ένωσης», τους οποίους εκπροσωπούν ο κ. Pier Virgilio DASTOLI και ο κ. Marco CAPPATO, οι οποίοι ενεργούν ως πρόσωπα επικοινωνίας.
         
         
            Βρυξέλλες, 3 Απριλίου 2019.
            
               
                  Για την Επιτροπή
               
               Frans TIMMERMANS
               
                  Πρώτος Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.
         
            (2)  Κανονισμός (ΕΚ) αριθ. 168/2007 του Συμβουλίου, της 15ης Φεβρουαρίου 2007, για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης (ΕΕ L 53 της 22.2.2007, σ. 1).